b'\n_START_ARTICLE_\nG. Scott Hubbard\n_START_SECTION_\nBiografia\n_START_PARAGRAPH_\nVa n\xc3\xa9ixer el 27 de desembre del 1948 a Elizabethtown (Kentucky). Va estudiar f\xc3\xadsica i astronomia a la Universitat Vanderbilt (Nashville, Tennessee), per a especialitzar-se posteriorment en f\xc3\xadsica de l\'estat s\xc3\xb2lid i dels semiconductors per la Universitat de Calif\xc3\xb2rnia a Berkeley. _NEWLINE_M\xc3\xa9s endavant va treballar com a cient\xc3\xadfic al laboratori Lawrence de Berkeley. A m\xc3\xa9s, fou tamb\xc3\xa9 fundador, vicepresident i director general de l\'empresa Canberra Semiconductor, una empresa d\'alta tecnologia situada a l\'\xc3\xa0rea de la Badia de San Francisco, i investigador s\xc3\xa8nior en l\'\xc3\xa0rea de f\xc3\xadsica de SRI International. _NEWLINE_Abans d\'entrar a treballar a la NASA el 1987, va dirigir dos projectes d\'investigaci\xc3\xb3 de car\xc3\xa0cter b\xc3\xa0sic i aplicat relatius a materials i dispositius per a la detecci\xc3\xb3 de radiaci\xc3\xb3. Les seues contribucions a la creaci\xc3\xb3 de la tecnologia necess\xc3\xa0ria per a obtindre cristalls de germani de gran puresa i construir detectors de raigs gamma i conductors d\'infraroig lluny\xc3\xa0, foren la base per a l\'aplicaci\xc3\xb3 d\'aquests dispositius en les missions d\'exploraci\xc3\xb3 de l\'espai i en tasques de detecci\xc3\xb3 en experiments duts a terme amb acceleradors de part\xc3\xadcules._NEWLINE_Els treballs van resultar decisius, per exemple, per a la creaci\xc3\xb3 de la tecnologia del detector de raigs gamma usat en la missi\xc3\xb3 Mars Odyssey. D\'altra banda, el 1979, Hubbard havia desenvolupat el primer telescopi de part\xc3\xadcules carregades de germani emprat en f\xc3\xadsica nuclear.\n_START_SECTION_\nTasca cient\xc3\xadfica\n_START_PARAGRAPH_\nCom a investigador, Hubbard va contribuir molt activament i va dirigir el desenvolupament de m\xc3\xbaltiples missions d\'exploraci\xc3\xb3 espacial des del 1974, el que li va valdre el reconeixement un\xc3\xa0nime, per exemple, com a creador de la missi\xc3\xb3 Mars Pathfinder, des del seu lloc de treball com a director de projecte de la part de la missi\xc3\xb3 encarregada al Centre d\'Investigaci\xc3\xb3 Ames. Aquesta missi\xc3\xb3 va culminar amb \xc3\xa8xit amb l\'aterratge sobre s\xc3\xb2l marci\xc3\xa0 el 4 de juliol del 1997._NEWLINE_Els treballs de Hubbard al Centre d\'Investigaci\xc3\xb3 Ames de la NASA (en ple centre de Silicon Valley, a Calif\xc3\xb2rnia) es van iniciar el 1987. El centre va \xc3\xa9sser fundat el 1939 com a laboratori d\'investigacions aeron\xc3\xa0utiques pel Comit\xc3\xa8 Nacional de Consells Aeron\xc3\xa0utics (NACA), el qual, gaireb\xc3\xa9 vint anys despr\xc3\xa9s (el 1958) esdevindria la NASA._NEWLINE_Investigador principal encarregat de projectes d\'obtenci\xc3\xb3 de diferents tecnologies de detecci\xc3\xb3, Hubbard fou investigador adjunt per al desenvolupament de l\'espectr\xc3\xb2metre de raigs gamma muntat a bord de la sonda Lunar Prospector, a m\xc3\xa9s de coordinador de la missi\xc3\xb3 d\'exploraci\xc3\xb3 del sat\xc3\xa8l\xc2\xb7lit terrestre. La Lunar Prospector va aconseguir allunar sense contratemps el 6 de gener del 1998 i, gr\xc3\xa0cies a ella, va \xc3\xa9sser possible obtindre les primeres proves de la pres\xc3\xa8ncia de gel d\'aigua als pols lunars. Aquesta missi\xc3\xb3 espacial va permetre aix\xc3\xad mateix aconseguir una gran quantitat de dades cient\xc3\xadfiques d\'alt valor i amb un cost molt baix.\n_START_SECTION_\nUna nova disciplina: l\'astrobiologia\n_START_PARAGRAPH_\nA m\xc3\xa9s de la seua tasca com a investigador, Hubbard ha estat pioner en la introducci\xc3\xb3 en aquest tipus de projectes de concepcions procedents del sector privat com els grups de producte integrats. Aix\xc3\xad mateix, ha desenvolupat maquinari de car\xc3\xa0cter experimental per a diversos projectes de recerca, inclosos experiments amb globus, la missi\xc3\xb3 Apol\xc2\xb7lo-Soyuz (1975), conjuntament entre els Estats Units i la Uni\xc3\xb3 Sovi\xc3\xa8tica, i altres missions d\'exploraci\xc3\xb3 de l\'espai exterior. _NEWLINE_Els seus treballs al Centre d\'Investigaci\xc3\xb3 Ames han abastat altres tasques i responsabilitats, com el lloc de director adjunt per als Programes d\'Astrobiologia i de l\'Espai, des del qual es va responsabilitzar dels programes relacionats amb el nou estudi multidisciplinari de la possible exist\xc3\xa8ncia de vida en l\'Univers, que es va con\xc3\xa8ixer posteriorment amb el nom d\'astrobiologia, per la qual cosa \xc3\xa9s considerat un dels fundadors d\'aquesta disciplina. _NEWLINE_Va contribuir, a m\xc3\xa9s, a la creaci\xc3\xb3 de l\'Institut d\'Astrobiologia de la NASA, del qual fou durant un temps director inter\xc3\xad. Entre els anys 1997 i 1999 va \xc3\xa9sser responsable del comit\xc3\xa8 de direcci\xc3\xb3 cient\xc3\xadfica del centre, en el qual treballen un total de 800 persones i que s\'encarrega dels treballs de recerca en els camps de les ci\xc3\xa8ncies de la Terra, la vida i l\'espai. A m\xc3\xa9s, el centre gestiona els projectes d\'investigaci\xc3\xb3 avan\xc3\xa7ats, el desenvolupament de maquinari per a \xc3\xbas espacial i les missions._NEWLINE_Entre els anys 2001 i 2002 fou el m\xc3\xa0xim responsable d\'investigaci\xc3\xb3 a Ames: a ell li va correspondre organitzar, dirigir i posar en pr\xc3\xa0ctica els treballs de recerca que van impulsar el pla estrat\xc3\xa8gic d\'aquest prestigi\xc3\xb3s centre d\'investigaci\xc3\xb3. Abans d\'assumir aquesta tasca, havia ocupat el c\xc3\xa0rrec de primer director del Programa d\'Exploraci\xc3\xb3 de Mart a les instal\xc2\xb7lacions que la NASA t\xc3\xa9 a Washington DC. Una de les seues principals responsabilitats en aquest c\xc3\xa0rrec va consistir a redefinir les missions amb robots amb destinaci\xc3\xb3 al planeta vermell en resposta als fracassos soferts per la NASA el 1999 amb les missions Mars Polar Lander i Mars Climate Orbiter. A m\xc3\xa9s, Hubbard va ocupar una posici\xc3\xb3 central i molt activa en la integraci\xc3\xb3 de les noves tecnologies.\n_START_SECTION_\nDirector del Centre d\'Investigaci\xc3\xb3 Ames\n_START_PARAGRAPH_\nNomenat director del Centre d\'Investigaci\xc3\xb3 Ames el setembre del 2002 (un c\xc3\xa0rrec en el qual t\xc3\xa9 a les seues ordres un grup hum\xc3\xa0 format per 2.500 persones altament qualificades i la responsabilitat de gestionar un pressupost que supera els 775 milions de d\xc3\xb2lars estatunidencs), fou l\'\xc3\xbanic representant a temps complet de la NASA a la comissi\xc3\xb3 encarregada de l\'estudi de les causes que van originar la cat\xc3\xa0strofe del transbordador espacial Columbia l\'1 de febrer del 2003, en qu\xc3\xa8 van perdre la vida els set tripulants: va dirigir les proves d\'impacte que van permetre determinar les causes f\xc3\xadsiques d\'aquella cat\xc3\xa0strofe. _NEWLINE_En aquella ocasi\xc3\xb3 va manifestar a la cadena nord-americana CBS: "Hem trobat l\'indici irrefutable que la caiguda d\'una part del revestiment a\xc3\xafllant ha estat la causa m\xc3\xa9s probable de l\'accident." El grup d\'investigadors que dirigia va aconseguir demostrar que l\'impacte a la vora frontal de l\'ala esquerra del Columbia d\'una pe\xc3\xa7a a\xc3\xafllant de 750 grams i a una velocitat de 800 quil\xc3\xb2metres per hora va provocar un forat de 40 cent\xc3\xadmetres de llarg, el qual, segons els experts, va \xc3\xa9sser l\'aut\xc3\xa8ntic desencadenant de la trag\xc3\xa8dia. _NEWLINE_Els esfor\xc3\xa7os de Hubbard han estat reconeguts amb cinc medalles de la NASA: tres per "lideratge excel\xc2\xb7lent" i dos per "\xc3\xa8xits excepcionals". Aix\xc3\xad mateix, est\xc3\xa0 en possessi\xc3\xb3 de dos premis de la Setmana d\'Aviaci\xc3\xb3, i \xc3\xa9s membre de l\'Acad\xc3\xa8mia Internacional d\'Astron\xc3\xa0utica, de la Societat Americana de F\xc3\xadsica, de la Nuclear and Plasma Sciences Society (dependent de l\'Institute of Electrical and Electronics Engineers, IEEE) i de l\'Institut Americ\xc3\xa0 d\'Aeron\xc3\xa0utica i Astron\xc3\xa0utica (AIAA)._NEWLINE_El gener del 2004 va presentar el Cicle de Confer\xc3\xa8ncies Von K\xc3\xa1rm\xc3\xa1n a l\'AIAA i va \xc3\xa9sser guardonat amb la Medalla Von K\xc3\xa1rm\xc3\xa1n en reconeixement per les seues rellevants contribucions en el camp de l\'astron\xc3\xa0utica. Aix\xc3\xad mateix, \xc3\xa9s autor de m\xc3\xa9s de 40 treballs cient\xc3\xadfics sobre diversos temes de recerca i tecnologia. _NEWLINE_Tamb\xc3\xa9 posseeix la c\xc3\xa0tedra Carl Sagan per a l\'Estudi de la Vida a l\'Univers a l\'Institut SETI.'